Intervista cun Oliver Nyffeler – il nov president da la GiuRu

Dad Ursin Lutz

A chaschun da la radunanza generala da la GiuRu che ha gì lieu il schaner 2007 a Bravuogn è Oliver Nyffeler vegnì elegì sco nov president da la GiuRu. PUNTS ha discurrì cun el davart ses plans e sia persuna.

Uei Olli, gratulaziun per tes nov post. Ti es uss pli u main il pli impurtant giuven en la Rumantschia. Tge sentiment è quai?
Grazia, uschia n’hai jau anc betg vis quai. Ma i fa en mintga cas impressiun dad udir talas chaussas, tut en tut in fitg bun sentiment.

Co sa mida la GiuRu cun tai sco president?
Quai na dependa betg mo da mai. La nova suprastanza decida tge che mida e tge betg. Ma la direcziun ed il svilup dals ultims onns constattan, pruvar da far memia bleras midadas en la situaziun actuala fiss fallà.

Tge acziuns èn gia planisadas per quest onn?
Planisads en in u l’auter workshop, festas, activitads cun autras minoritads, participaziun al SUFO (Sozial- und Umweltforum; remartga da la red.), in project per l’Open Air Lumnezia, forsa in teater ed anc bler auter...

La GiuRu ha vaira blers commembers, però be paucs che s’engaschan. Tge quintas ti da far cunter quest problem?
Quai è in da quels problems che nus discutain adina puspè, e la soluziun è vairamain simpla.
Persvader noss commembers che engaschament per la GiuRu n’è betg in stuair, ma anzi in’activitad che fa plaschair, che fa senn e che serva a mintgin che sa participescha. Tgi che n’ha mai pruvà manchenta insatge.

In intent central da la GiuRu è da colliar la giuventetgna rumantscha da las differentas regiuns. Cuntenta la situaziun actuala? 
Na. I dat uniuns da giuventetgna che realiseschan quants avantatgs ch’ina collavuraziun surregiunala ha, memia bleras però na pensan betg sur il cunfin da lur agen vitg ora.

Uss anc in zichel tar tai sco persuna privata. Ti es naschì a Turitg e tes num na tuna era betg fitg rumantsch. Pertge es ti tuttina in vair Rumantsch?
In vair Rumantsch na sa mussa betg tras sia derivanza u tras ses num. In dretg Rumantsch sa mussa plitost tras sia identificaziun cun la lingua e cun la cultura, e quella è tar mai gronda avunda per ma numnar “in vair Rumantsch”. Forsa è il fatg ch’in “Unterländer” s’engascha per il rumantsch perfin ina motivaziun per auters giuvens.

Sin la pagina d’internet da la GiuRu (www.giuru.ch) vuls ti tradir nagut u be pauc da tia vita privata. Tge datas e cifras tradeschas als lecturs da PUNTS?
Mia grondezza da chalzers: 43. Basta quai? OK, in pau dapli: Oliver, 21 onns, student, da chasa en ina WG a Winti (il caos pur), baiva biera, legia PUNTS...

Sin www.giuru.ch san ins era leger il suandant sur da tai: “Bainbaud less jau ir en viadi tschintg u sis mais (sche pussaivel tut il mund). Suenter quai dun jau si mia lavur tar la banca, vegn ad emprender il saut da step e vegn sin turnea cun “Riverdance”. Suenter quai cumprel ina pitschna ustaria a Cuira e ma lasch pensiunar (cun 31 onns). Per dapli infurmaziuns am pos telefonar u scriver ina carta (giuvnas tranter 18 e 23 vegnan preferidas).” Il viadi enturn il mund has ti realisà dacurt. Tge novas experientschas has pudì rimnar? Pos forsa quintar in’interessanta anecdota da tes viadi? Es turnà gugent?
Jau stoss dir ch’jau hai passentà durant quels tschintg mais en viadi in incredibel bun temp. Anecdotas datti tantas ch’jau na savess gnanc nua cumenzar a quintar. Tras in tal viadi vegn ins automaticamain pli avert, ins vesa bler or d’ina autra perspectiva, pli flexibel, pli spontan. Insatge dal pli impressiunant è franc la glieud ch’ins emprenda d’enconuscher – per part naschan contacts che vegnan a restar anc per onns. Turnar era extrem grev. Jau sun arrivà a Turitg e m’hai ditg: “OK, bel qua, ma quai conusch jau gia, jau vom puspè!”

Valan tes ulteriurs plans anc?
Saut da step, ustaria a Cuira e la pensiun cun 31 onns ... Ils plans sun anc pli u main ils medems. Jau ma sun però decis da studegiar anc per trais onns, per avair in bun fundament...

E co statti cun las giuvnas? S’annunzian bleras giuvnas tar tai per dumandar dapli infurmaziuns? Brevs, mails, faxs, telefons ... 
Jau na tegn gnanc pli pass a dar resposta...

Tia filosofia da vita?
I vegn bun...

Per finir anc tschintg chavazzins. Tge ta vegn endament spontan tar quests?
- GKB - Passà
- ukulele - Suenter tschintg mais exercitar sai jau dus accords
- Chatrina - mia presidenta preferida
- Ahoi Brause - mal il chau
- nettegiar chalzers - sto esser mintgatant